Lucknow Samachar: भगवा आतंकवाद के खिलाफ लड़ाई लड़ते रहेंगे : अंबेडकर - saffron will continue to fight against terrorism: ambedkar | Navbharat Times
saffron will continue to fight against terrorism: ambedkar
भगवा आतंकवाद के खिलाफ लड़ाई लड़ते रहेंगे : अंबेडकर
नामांकन करने के बाद बुधवार को भीमराव अंबेडकर ने कहा कि विपक्ष में हमारी पार्टी के पास सबसे ज्यादा 19 विधायक हैं। यही वजह है कि हमारी पार्टी ने ...
एनबीटी ब्यूरो, लखनऊ : नामांकन करने के बाद बुधवार को भीमराव अंबेडकर ने कहा कि विपक्ष में हमारी पार्टी के पास सबसे ज्यादा 19 विधायक हैं। यही वजह है कि हमारी पार्टी ने प्रत्याशी उतारने का निर्णय लिया। हम आखिरी दम तक भगवा आतंकवाद के खिलाफ लड़ाई लड़ते रहेंगे।
भीमराव अंबेडकर बुधवार को करीब एक बजे नामांकन करने विधान मंडल के राजर्षि टंडन सभागार पहुंचे। उनके साथ सतीश चंद्र मिश्र के अलावा प्रदेश अध्यक्ष राम अचल राजभर, विधानमंडल दल के नेता लालजी वर्मा, पूर्व मंत्री रामवीर उपाध्याय समेत पार्टी के वरिष्ठ नेता मौजूद थे। उन्होंने दो सेट में नामांकन किया। दोनों ही सेट में बीएसपी विधायक ही प्रस्तावक थे। पर्चा दाखिल करने के बाद सतीश चंद्र मिश्र ने मीडिया से बातचीत में कहा कि बीएसपी प्रमुख मायावती पहले ही साफ कर चुकी हैं कि वह खुद या उनके भाई आनंद कुमार राज्यसभा नहीं जाएंगे। दोनों के बारे में गलत अफवाह उड़ाई गई थी। अगर राष्ट्रीय अध्यक्ष को राज्यसभा जाना ही होता तो उनको तो लालू प्रसाद यादव और दूसरी पार्टियों के नेता ऑफर कर चुके थे। वह पहले ही इनकार कर चुकी हैं।
कोई डील नहीं, बीजेपी को हराने के लिए साथ
सतीश चंद्र ने कहा कि लोकसभा उपचुनाव, राज्यसभा चुनाव और वर्ष 2019 का लोकसभा चुनाव तीनों अलग-अलग हैं। राज्यसभा में तो खुला वोट होगा। सबके सामने आ जाएगा कि किसके पास कितनी संख्या है। संख्या कम होने की बात अभी से कैसे कह सकते हैं? चुनाव एक सीट के लिए नहीं, 10 सीटों के लिए हो रहा है। ऐसे में पहले से किसी सीट के लिए संख्या तय करना ठीक नहीं।
उनकी पार्टी में कैसे निभ रहा 'केर-बेर' का साथ
सीएम योगी के 'केर-बेर का संग' वाले बयान पर कहा कि उनकी पार्टी में दोनों का साथ कैसे निभ रहा है। बीजेपी में 20 फीसदी से ज्यादा मंत्री बीएसपी से ही गए हैं। वहां सबका साथ निभ सकता है तो हमारा क्यों नहीं? सीएम योगी आदित्यनाथ के सांप-छछूंदर वाले बयान पर भी उन्होंने कहा कि जब कोई फर्क नहीं पड़ रहा तो वह इतना बेचैन क्यों हैं? इस साथ से पूरी बीजेपी परेशान हो रही है। मंत्री नंद गोपाल नंदी के बयान पर उन्होंने कहा कि लगता है बीजेपी में ऐसी ही ट्रेनिंग दी जाती है। यही उनकी संस्कृति है।
Web Title saffron will continue to fight against terrorism: ambedkar(News in Hindi from Navbharat Times , TIL Network)